วิธีคุมเงินในกระเป๋า
มี ใครบ้างที่ในแต่ละเดือนใช้เงินเกินกว่ารายได้ ชักหน้า ไม่ถึงหลัง ไม่มีเงินเก็บ จนบางครั้งต้องกู้หนี้ยืมสิน เป็นหนี้สารพัดบัตร
23 มิ.ย. 2558

มี ใครบ้างที่ในแต่ละเดือนใช้เงินเกินกว่ารายได้ ชักหน้า ไม่ถึงหลัง ไม่มีเงินเก็บ จนบางครั้งต้องกู้หนี้ยืมสิน เป็นหนี้สารพัดบัตร ซึ่งสิ่งเหล่านี้ก็เกิดจากการไม่วางแผนการใช้เงิน ใช้โดยไม่คิดให้รอบคอบจนต้องมานั่งกุมขมับทุกเดือน มาเริ่มต้นคุมตัวเองเพื่อให้เงินในกระเป๋ามีพอใช้กัน
แบ่งสรรปันส่วน 
เมื่อเงินเดือนออกให้แบ่งเงินออกเป็นส่วนๆ เช่น เงินเก็บ, ค่าใช้จ่ายแต่ละเดือนทั้ง ค่าบ้าน ค่ารถ ค่าไฟฟ้า ค่าน้ำประปา ค่าโทรศัทพ์ และอื่นๆ, ค่ากิน, ใช้ลงทุน และอาจจะมีเงินสำหรับยามฉุกเฉินด้วยก็ได้ ส่วนที่เหลืออีกเล็กน้อยก็เก็บไว้ช็อปปิ้ง การแบ่งเงินเป็นก้อนๆ แบบนี้ทำให้มีวินัยในการใช้เงิน รู้คุณค่าของเงินที่หามาได้
ทำบัญชี 
วิธีนี้จะทำให้รู้ว่าแต่ละวัน แต่ละเดือนเราใช้จ่ายอะไรไปบ้าง อะไรคือสิ่งจำเป็น ไม่จำเป็น เงินใช้เกินจำนวนที่แบ่งสรรเป็นส่วนๆ ไว้หรือไม่ และถ้าเดือนนี้ ใช้เยอะก็จะทำให้รู้ว่าเดือนหน้าจำเป็นต้องลดการใช้เงินลง การจดบัญชีรายรับรายจ่ายทำให้มองเห็นภาพชัดเจน แม้จะยุ่งยากที่ต้องมานั่งจดนั่งเขียนทุกวัน แต่ถ้าทำไปนานเข้าก็จะเป็นนิสัย และมีระเบียบวินัยในการใช้เงิน
คิดให้รอบคอบก่อนใช้ 
โดยเฉพาะพนักงานกินเงินเดือนเมื่อเงินเดือนออกก็ตระเวนเที่ยว กิน ช็อป และโดยเฉพาะสาวๆ ที่มักเผลอลืม เมื่อมีอะไรที่ชอบ อยากได้ มีของลดราคาติดป้ายเซลส์ก็มักวิ่งไปจับจองทันที ทั้งๆ ที่ซื้อแล้วไม่รู้จะได้ใช้หรือใส่ได้หรือเปล่า แต่ก็ขอให้ได้ซื้อไว้ก่อน เมื่อซื้อจนเงินสดไม่พอก็รูดบัตรเครดิต ถ้าเป็นแบบนี้ไปเรื่อยๆ ใช้เงินแบบเดือนชนเดือน ซื้อไม่คิด รับรองว่าไม่มีเงินเก็บแน่นอน และยังต้องมานั่งปวดหัวเพราะหนี้บัตรเครดิตอีกด้วย ดังนั้น ถ้าอยากสบายตอนแก่ มีเงินเก็บก็จงเริ่มนิสัยเก็บออมตั้งแต่วันนี้ โดยเฉพาะวัยเริ่มทำงานสำคัญอย่างยิ่งที่จะต้องออมกันตั้งแต่เนิ่นๆ
งานอดิเรกก็สร้างเงิน 
คุณชอบทำอะไรเป็นงานอดิเรก หรือทำอะไรได้ดี ใครๆ ต่างก็ชม ก็นำสิ่งนั้นมาเพิ่มรายได้ได้ ไม่ว่าจะเป็นชอบเพาะเลี้ยงกล้วยไม้ ต้นไม้ ปลาสวยงาม ชอบทำเบเกอรี่ ชอบทำเครื่องดื่มใหม่ๆ เพื่อสุขภาพ ถนัดทำงานประดิดประดอย ถักโครเชต์ นิตติ้ง ตัดเย็บเสื้อผ้า ทำสมุดทำมือ ชอบสรรหาของเหลือใช้มารีไซเคิลให้กลายเป็นสิ่งใหม่ สาวๆ คนไหนชอบทำเล็บเพนท์เล็บก็ลองศึกษา เรียนรู้ ฝึกทำก็สามารถนำสิ่งที่ชอบมาสร้างเป็นรายได้ ช่องทางการขายนำเสนอสินค้าสมัยนี้ก็มีมากมาย เช่น เฟซบุ๊ค อินสตาแกรม เว็บไซต์ ขายตามตลาดนัด หรือถ้ามั่นใจในฝีมือและมีทุนทรัพย์หน่อยก็เปิดเป็นร้านก็ได้ เผลอๆ ทำดีมีลูกค้าเยอะ รายได้อาจงามกว่างานประจำก็ได้
ให้เงินทำงาน 
ในปัจจุบันมีวิธีที่จะนำเงินที่มีไปเพิ่มมูลค่าหรือไปลงทุนมากมาย เช่น ซื้อสลากออมสินพิเศษ, หุ้น, กองทุนรวมตราสารหนี้, การซื้อพันธบัตรรัฐบาล, LTF/RMF เพียงแต่การจะเลือกลงทุนแต่ละอย่างก็ควรศึกษาหาข้อมูลหรือปรึกษาผู้รู้ก่อนว่าเหมาะสมกับตัวเองไหม ตั้งงบไว้เท่าไหร่ ช่วงนี้ควรลงทุนอะไร เพราะการลงทุนทุกอย่างมีความเสี่ยง